Hei igjen alle medlemmer i NRH Hordaland

Her kommer det en liten løypemelding fra styret og meg som distriktsleder. Først av alt gratulerer til alle de som har fått bestått en av modulene på sommerens hovedkurs. Enten som godkjent ettersøk ekvipasje i vårt beredskapsområde, eller at man er et steg nærmere på veien mot det store målet…

Til dere som ikke nådde helt frem, så håper jeg at dere har lært mye på kurset slik at dere står bedre rustet i treningen i tiden som kommer og at det hele kan krones til neste år.

Formålet med dette innlegget er at jeg tenkte jeg skulle skrive litt om det som skjer i distriktet nå i høst.

**Utstyr**

Styret har besluttet å bruke ca en halv million kroner for å forbedre og utvide utstyrs pakken til godkjente hundeførere, OL er og instruktører i Hordaland distrikt. Det er også meningen at medlemmer som trener fra modul 2 – 4 også skal få låne noe utstyr av distriktet for trening på utdanningsveien. Dette kan f.eks være GPS er, sikkerhetsutstyr og lignende.

Dette blir et stort løft for oss alle. Materialforvalter Gro Merete er i full gang med å innhente tilbud på forskjellig utstyr og vi har satt ned en liten gruppe som skal fullføre innkjøpet i tiden som kommer. Det vil ta noe tid før vi er ferdig med et slikt betydelig løft. Selve utstyrslisten finner dere på Hordaland sin medlemsgruppe på Teams eller på katalogen møtereferater på Hordaland sharepoint.

**Aksjonsstøtteverktøy**

I mars i år startet arbeidet opp med å lage et nytt digitalt aksjonsstøttesystem for redningstjenesten. Dette systemet skal på sikt ta over for både Basecamp og SAR-TOPO og det er HRS som skal ha et eierforhold til aksjonsstøttesystemet.

NRH er representert i ekspertbruker gruppen som taler vår sak og hva som er viktig for oss. Vi forventer at dette verktøyet blir rullet ut i 2023.

I denne forbindelse er det kjøpt inn telefoner fra sentralt hold som hundeførerne skal få utdelt istedenfor å gå rundt med en Ipad. Her kan man følge med på teigene i søksoppdraget og både motta nye teiger og kvittere ut de som er gjennomsøkt. Det vil bli en rekke nye funksjoner som skal gi god informasjon om søksaksjonen. Hundeførerne trenger strengt tatt ikke å møte i KO for å få tildelt eller kvittert ut søksteiger. De får informasjonen på den nye telefonen og kan kjøre rett til tildelt teig og starte søket der omgående.

Vi ønsker å få tatt dette i bruk så fort som mulig, men det finnes pr nå ikke penger til abonnementskostnader på telefonene. Dette er det tatt tak i nå og Hovedstyret skal behandle saken 24 september. Vi håper at det blir raske avklaringer på økonomien i dette slik at våre hundeførere kan ta det nye verktøyet i bruk i løpet av høsten.

**Vosse saken**

Som mange av dere vet så har det vært en konflikt mellom gamle Voss trenings lag og styret i Hordaland distrikt grunnet ulikt syn på hvordan retningslinjen for dugnad skulle tolkes i en sak tilbake i 2020.

Nå har daglig leder i NRH Jim Olav Hansen kalt oss inn til et meklingsmøte i Bergen den 26 september. Målet for møtet er at vi kan løse saken og at Voss trenings lag kan gjenopprettes og fortsatt kan være en del av Hordaland distrikt hvor alle medlemmene står i vårt medlemsregister. Styret ønsker å bidra til en løsning her.

**Eventyrlig medlemsøkning**

Etter at serien «Redningshunden» gikk på NRK har vår organisasjon på landsbasis fått en eventyrlig medlemsvekst. Hordaland som er et av NRH sine største distrikt er nå oppe i 219 medlemmer. Dette har satt oss på prøve som organisasjon. Mange nye ønsker å starte løpet med å trene mot godkjent redningshund ekvipasje. Jobben med å få alle interesserte gjennom introduksjons møte, kartlegging av hund og fordeling på lagene har vært krevende. Vi forsøker å finne de som har den indre motivasjonen for hva vi driver med og kan være en ressurs for redningstjenesten i fremtiden. Ta godt imot de nye ute på lagene.

**Rekruttlaget er avviklet**

Styret har besluttet å legge ned rekruttlaget etter en anbefalinger i en evalueringsrapport som har kartlagt fordeler og ulemper med denne lagsformen. Det har blitt opprettet et nytt lag som heter Fana lag. Dette laget har et utspring fra det «gamle» rekruttlaget. Ansvarlige for laget er Alexandra og Maria.

**Grunnkurset**

NRH Hordaland distrikt har akkurat gjennomført grunnkurs for 34 nye medlemmer fra Hordaland og Sogn & Fjordane. Kurslederne Yngve og Tom rapporterer om god stemning, gode faglige diskusjoner og gode forelesere på årets grunnkurs. Alle besto testen og er klar for utmarsj senere i høst.

**Medlemsmøte**

Vi kommer til å arrangere et nytt medlemsmøte utover høsten med et faglig innhold i. Når dette er klart, vil vi annonsere det på vanlig måte.

**Kalenderne**

Christine melder at kalenderne skal være ferdig trykket og klar til utlevering på et lagledermøte i siste del av oktober. Dette ble en stor suksess i fjor og kalenderne føk ut og mange ble fort tom. Vi holder oss på kr. 100.- for hver kalender slik at de skal være lett å selge. Kjempeviktig at lagene selger ut alle kalendrene da dette gir gode inntekter til utstyr, kurs og samlinger i distriktet.

**Høstsamlingen:**

Anita og Mette melder at årets høstsamling på Voss ble fulltegnet omtrent på et døgn. Dette har aldri skjedd før, og tidligere år har vi ikke alltid klart å fylle opp samlingen. Folk er sulteforet på treningssamlinger – og det er jo flott.

Vi ser nå på muligheten å utvide høstsamlingen med inntil to lag uten instruktør. En erfaren hundefører kan få en lagleder funksjon. De som står på venteliste vil bli kontaktet, og dersom de fortsatt ønsker å komme til Voss for å trene denne helgen med disse betingelsene, så kan dette være en mulighet.

**Førstehjelpskurs:**

Distriktet vil arrangere førstehjelp grunnkurs før jul. Tid og sted vil bli annonsert når vi har fått kartlagt hvor stort behovet er. På Hundeførersamlingen på Bømoen på Voss nå i høst blir det tilbud om repetisjonskurs førstehjelp for alle som trenger det. De som fortsatt har et behov for et slikt kurs og som ikke kan delta på HF samlingen vil få en mulighet før jul. Tid og sted kommer etter HF samlingen er gjennomført.

**Framsnakking og god organisasjonskultur i NRH Hordaland**

Styret i NRH Hordaland har vedtatt av vi som organisasjon skal sette fokus på framsnakking og god organisasjonskultur i alle ledd i organisasjonen.

Det er viktig at alle medlemmene i NRH omtaler hverandre i positive ordelag. Styret ønsker at medlemmene opptrer samstemt og viser de samme holdninger og verdier ovenfor hverandre i NRH som man gjør til de vi samarbeider med.

Styret ønsker at trenings lagene tar dette opp internt en gang imellom og setter fokus på hvordan vi omtaler hverandre i eget lag og medlemmene i de andre lagene.

Slik kan vi løfte organisasjonen og samtidig gjøre det mer attraktivt for flere å ta på seg verv.

Innlegg og bruk av sosiale medier kan av og til være grunnlag for konflikter og baksnakking. Det er derfor viktig at alle som publiserer på NRH sine sider er observante på språk, tekst og bildebruk.

**Aksjoner, Hundeførere og operative ledere**

BA Christian melder om at NRH Hordaland i midten av august hadde deltatt på 52 utkall fra våre oppdragsgivere så langt i 2022. Vi hadde gjort 4 funn på den tiden, men så vet vi at det er gjort et ytterligere funn på Kvamskogen nå i september av en redningshund ekvipasje.

NRH Hordaland distrikt står oppført med 39 hundefører ekvipasjer og 9 lavinehund ekvipasjer på beredskapslisten. NRH Hordaland har også 6 operative ledere.

NRH Hordaland er en liten organisasjon i antall medlemmer og økonomi sammenlignet med Røde Kors og Norsk Folkehjelp, men vi leverer mange timer søk per godkjente hundeekvipasje. Til tross for begrensede ressurser er NRH Hordaland på grunn av vår kompetanse på søk med hund en av de første ressursene vår oppdragsgiver tenker på når en søksaksjon skal iverksettes.

Norske Redningshunders visjon er: **«Spisskompetanse på søk etter savnede - en ledende aktør i redningstjenesten»**

Ha en fin høst og forsøk å still opp som figurant og hjelper dersom dette blir etterspurt på de ulike eksamener som er planlagt i tiden som kommer.

For styret i NRH Hordaland

Frank Listøl

distriktsleder